Metodické usmernenie MFSR č. MF/022087/2016-31 zo dňa 19. 12. 2016
k postupu účtovania výdavkov na normy a certifikáty

Štátne rozpočtové organizácie a štátne príspevkové organizácie vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).
Podľa definície ISO/IEC (ISO – Medzinárodná organizácia pre normalizáciu, IEC – Medzinárodná elektrotechnická normalizácia) je “norma“ dokument vytvorený na základe dohody a schválený uznaným orgánom, ktorý poskytuje na bežné a opakované používanie pravidlá, usmernenia, návody pre činnosti, alebo ich výsledky tak, aby sa dosiahol optimálny stupeň usporiadania v danej súvislosti.
Normy sa zaoberajú všetkými technickými, ekonomickými a sociálnymi aspektmi činnosti ľudí. Sú výsledkom spolupráce zainteresovaných strán, vychádzajú zo skúseností, sú národne aj medzinárodne uznávané. V určitých prípadoch môže byť ich implementácia povinná (napr. v oblasti bezpečnosti, zdravia, elektroinštalácií, energetiky). Každá krajina má svoj vlastný normalizačný systém.  Ústredný (národný) normalizačný orgán sa zúčastňuje na práci v regionálnych a medzinárodných orgánoch. Národná norma je vypracovaná a vydaná národným normalizačným orgánom. Je chránená autorským právom, ktorého vlastníkom je národný normalizačný orgán. Na území Slovenskej republiky poskytuje všetky potrebné informácie k normám a certifikátom Úrad pre normalizáciu, metrológiu a skúšobníctvo SR.
Všeobecne je možné  hovoriť o 4 základných druhoch noriem :
1.	Základné normy – pokrývajúce terminológiu, metrológiu, značky, symboly,...
2.	Skúšobné metódy a normy – pre rôzne analýzy
3.	Normy definujúce určité parametre výrobkov a služieb
4.	Organizačné normy – napr. certifikácia podľa ISO 
Proces certifikácie podľa normy ISO sa uskutočňuje vo viacerých etapách, a zahŕňa náklady na prvotnú certifikáciu, kontrolný audit v priebehu platnosti certifikátu, prípadne aj proces recertifikácie.
Každý certifikát má svoju obmedzenú dobu platnosti (napr. energetický certifikát budov má platnosť maximálne 10 rokov).  Energetickou certifikáciou sa budova zatrieďuje do energetickej triedy. Takáto certifikácia je povinná napr. pri predaji budovy, dokončení novej budovy, prenájme budovy, ale aj pri jej technickom zhodnotení, kde je potrebné kolaudačné konanie. Vlastník budovy musí odovzdať platný certifikát pri predaji budovy novému majiteľovi a pri prenájme musí odovzdať kópiu energetického certifikátu novému nájomcovi. 
V Opatrení pre rozpočtové organizácie, príspevkové organizácie, štátne fondy, obce a vyššie územné celky, je  účtovanie noriem a certifikátov upravené v § 32 ods. 14. Podľa tohto ustanovenia sa náklady na získanie noriem a certifikátov (napr. ISO noriem, energetických certifikátov), účtujú ako náklady a nie ako dlhodobý nehmotný majetok.
V zmysle § 50 ods. 6 Opatrenia, sa tieto náklady časovo nerozlišujú, a účtujú sa priamo do nákladov v tom účtovnom období, v ktorom vznikli.
Z vyššie uvedeného vyplýva, že získanie certifikátu je možné považovať za službu. V zmysle § 58 ods. 5 Opatrenia, sa všetky externé služby, ktoré svojim charakterom nepatria na iné účty účtovnej skupiny 51, účtujú na účte 518 – Ostatné služby a teda aj náklady na získanie certifikátu sa účtujú  na účte 518 – Ostatné služby.
V prípade, že sa certifikát obstaráva na novú budovu, kedy ešte neprebehlo kolaudačné konanie, sa náklady na získanie certifikátu zaúčtujú v zmysle  § 28 Opatrenia  na ťarchu účtu 042 – Obstaranie dlhodobého hmotného majetku. Cena certifikátu vstupuje do obstarávacej ceny nehnuteľnosti.
V prípade, že nastane situácia podľa § 83 a § 84 zákona č. 50/1976 Zb. Zákon o územnom plánovaní a stavebnom poriadku ďalej /“Stavebný zákon“/, kedy stavebný úrad na žiadosť stavebníka môže vydať časove obmedzené povolenie na predčasné užívanie stavby, alebo rozhodnutie o dočasnom užívaní stavby na skúšobnú prevádzku, a vlastník budovy nemá ešte vyhotovený  energetický certifikát,  v zmysle § 26 Opatrenia účtovná jednotka uvedie stavbu do užívania. Po získaní energetického certifikátu sa náklady na jeho obstaranie zaúčtujú na účet 518 – Ostatné služby. Rovnako sa  postupuje aj v prípade, ak nastane situácia podľa § 82 ods. 3 Stavebného zákona, kedy stavebný úrad v kolaudačnom rozhodnutí určí lehotu, do ktorej je stavebník povinný predložiť energetický certifikát kolaudovanej budovy.
Z pohľadu ekonomickej klasifikácie výdavkov sa výdavok na povinnú certifikáciu budovy (energetický certifikát) pri realizácii novej budovy alebo pri technickom zhodnotení budovy považuje za kapitálový výdavok klasifikovaný v položke 716 Prípravná a projektová dokumentácia.
V prípade, že sa vypracováva energetický certifikát pre budovy, ktoré sa predávajú alebo prenajímajú, potom takéto výdavky majú charakter bežných výdavkov a klasifikujú sa v službách, podpoložke 637011 Štúdie, expertízy, posudky.
Nákup noriem (tlačeného výtlačku) sa triedi v podpoložke 633009 Knihy, časopisy, noviny, učebné pomôcky a kompenzačné pomôcky. Pokiaľ Úrad pre normalizáciu, metrológiu a skúšobníctvo SR umožňuje užívateľom prístup k STN prostredníctvom internetu, potom sa tento prístup považuje za službu a klasifikuje sa v podpoložke 637004 Všeobecné služby. 

Tie účtovné jednotky, ktoré majú povinnosť podávania daňového priznania k dani z príjmov právnických osôb, berú na zreteľ aj  ustanovenie § 17 ods. 19 písm. g), zákona č. 595/2003 o dani z príjmov v znení neskorších predpisov, podľa ktorého platí, že výdavky (náklady) na získanie noriem, certifikátov sa zahrnujú do základu dane rovnomerne, počas doby ich platnosti, najviac však 36 mesiacov, počnúc mesiacom v ktorom boli zaplatené. Výdavky (náklady) na získanie noriem a certifikátov, ktoré sú nižšie ako 2 400 eur sa zahrnú do základu dane jednorázovo.

Dátum:   19.12.2016

Vypracoval:      Ing. Jana Hvojníková
                          odbor legislatívy a súhrnného výkazníctva štátu
                          tel. 02/59 58 32 35

Schválil:           Ing. Ladislav Zakhar, PhD.
                          odbor legislatívy a súhrnného výkazníctva štátu 
                          tel. 02/59 58 32 22

                          Ing. Miriam Majorová, PhD.
                          riaditeľka odboru legislatívy a súhrnného výkazníctva štátu